## Marciano Gómez reclama al Govern d'Espanya el desbloqueig del FLA extraordinari per a afrontar el pagament de subministraments sanitaris

*** El conseller denuncia “una actitud d’asfíxia del Govern central, no amb la Generalitat sinó amb els ciutadans d’esta comunitat i en particular amb la sanitat valenciana”
* Gómez afirma que un finançament just per a la Comunitat Valenciana es traduiria en més recursos per a la sanitat dels valencians, alacantins i castellonencs
* El titular de Sanitat s’ha preguntat per “quin pot ser el motiu pel qual el Govern central ens està negant una liquiditat completament necessària”**

El conseller de Sanitat, Marciano Gómez, ha reclamat al Govern central que active el FLA (Fons de Liquiditat Autonòmic) extraordinari que per primera vegada en 12 anys no ha aprovat, “per a afrontar el pagament del subministrament de material sanitari i farmacèutic als hospitals de la Comunitat Valenciana”.

“Esta irresponsabilitat, que no té cap justificació i menys encara en el context actual de recuperació que està vivint la Comunitat Valenciana, ha suposat que la Generalitat haja deixat de rebre 3.000 milions d’euros”, ha lamentat Gómez.

Per al titular de Sanitat, “esta situació se suma, a més, al dèficit de finançament, la qual cosa encara fa més insensat que el Govern central estiga mantenint una actitud d’asfíxia, no amb la Generalitat sinó amb els ciutadans d’esta comunitat i en particular amb la sanitat valenciana”.

Marciano Gómez ha insistit que “qualsevol persona pot entendre que no estem parlant de diners sense més, estem parlant que un finançament just per a la Comunitat Valenciana es traduiria en més recursos per a la sanitat dels valencians, alacantins i castellonencs”.

Així mateix, el conseller s’ha preguntat per “quin pot ser el motiu pel qual el Govern d’Espanya ens està negant una liquiditat completament necessària per a no comprometre la prestació dels servicis públics”.

En este sentit, Gómez ha advertit que la Generalitat “pot patir problemes de liquiditat i la impossibilitat de generar crèdit per al pagament als nostres proveïdors de subministraments de material sanitari i farmacèutic als nostres hospitals”.

“Per tot això, el Govern central hauria d’aprovar de manera immediata el FLA extraordinari i no contribuir a posar en risc servicis essencials”, ha conclòs.

Fecha: 20/05/2025